**Csongrád Város Polgármesterétől**

Száma: REF/ 97-1/2019.

Témafelelős: Tóth Irén

**ELŐTERJESZTÉS**

**Csongrád Városi Önkormányzat Képviselő-testületének**

**2019. november 27- én tartandó rendkívüli ülésére**

**Tárgy:** *Javaslat Csongrád Városi önkormányzat által működtetett I. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez*.

**Tisztelt Képviselő-testület!**

Csongrád Városi Önkormányzat Képviselő-testülete a 104/2019. (V. 23.) önkormányzatihatározatával tudomásul vette Dr. Szilágyi István háziorvos bejelentését és kérésének megfelelően, a Szilágyi és Társa Egészségügyi Szolgáltató Betéti Társasággal (6640 Csongrád, Szentesi út 9.) az I. sz. háziorvosi körzet feladatellátására kötött szerződést 2019. december 31. napjával megszünteti. Dr. Szilágyi István háziorvos praxisát más háziorvos részére átadni nem tudta, ennek következtében a feladat - ellátási szerződés felbontásra kerül.

Hivatkozott határozat szerint, Csongrád Városi Önkormányzat az I. sz. háziorvosi körzetet 2020. január 01-től működtetésre visszaveszi.

Az I. sz. háziorvosi körzet rendelőhelyiségének elhelyezésére továbbra is a 6640 Csongrád, Gyöngyvirág u 5. sz. alatti önkormányzati tulajdonú ingatlanban kerül sor.

Ahhoz, hogy önkormányzatunk az I.sz. felnőtt háziorvosi praxis működtetésére érvényes működési engedéllyel rendelkezzen, a Csongrád Megyei Kormányhivatal Szentesi Járási Hivatal Népegészségügyi Intézménynél kezdeményezni kell a körzet feladatellátójának megváltozására vonatkozó működési engedély kérelmezését, illetve módosítani szükséges a Nemzeti Egészségbiztosítási Alapkezelőnél a finanszírozási szerződést. Finanszírozási szerződése Csongrád Városi Önkormányzatnak a I. sz. körzet feladatellátására kizárólag érvényes működési engedély birtokában lehetséges.

A működési engedély kiadásának az egészségügyről szóló 1997. évi CLIV. törvény, valamint az egészségügyi szolgáltatókról és az egészségügyi közszolgáltatások szervezéséről szóló 2003. évi XLIII. törvény, illetve a 60/2003. (X. 20.) ESzCsM. rendelet az egészségügyi szolgáltatások nyújtásához szükséges szakmai minimumfeltételeknek kell eleget tenni.

Személyi feltételek tekintetében kerestük a megfelelő végzettséggel rendelkező háziorvost és szakdolgozót. A háziorvos személyében napi hat órában foglalkoztatott helyettesítést vállaló orvos jelentkezését kaptuk meg. Dr. Botka Dániel általános orvos jelenleg is helyettesítő orvosként az I. sz. felnőtt háziorvosi körzetben dolgozik. Ismeri a körzet betegeit, lakosságát, a csongrádi betegellátással kapcsolatos elvárásokat. Hosszabb ideje dolgozik a körzeti ápolóval. Dr. Botka Dániel határozott egy éves időtartamra vállalta az I.sz. felnőtt háziorvosi körzet orvosi feladatellátását az előterjesztés mellékletét képező feladat-ellátási szerződésben foglaltak szerint. Dr. Botka Dániel vállalkozó orvosként fogja munkáját végezni. A szakdolgozó esetében a jelenlegi ápoló vállalta a továbbfoglalkoztatást, mint önkormányzati közalkalmazott munkavállaló. Papp Zsuzsanna ápoló 2010. augusztus óta dolgozik az I.sz. háziorvosi körzetben.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a *„Javaslat Csongrád Városi önkormányzat által működtetett I. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez ”* tárgyú előterjesztést és az alábbi döntést hozza:

1. Csongrád Városi Önkormányzat által 2020.01.01-től működtetett I. sz. felnőtt háziorvosi körzet rendelőhelyiségét továbbra is a Dr. Szarka Ödön Egyesített Egészségügyi és Szociális Intézményben (6640 Csongrád, Gyöngyvirág u.5.) helyezi el, a jogszabályi feltételeknek megfelelően. Felkéri az intézményt, hogy a jogszabályi előírásoknak megfelelő tárgyi feltételek biztosításában működjön közre Csongrád Városi Önkormányzattal annak érdekében, hogy az maradéktalanul teljesüljön.

(2) Személyi feltételekben Dr. Botka Dániel vállalkozó orvos kerül tartós helyettesítőként (melléklet szerint) feladat-ellátási szerződés megkötésével foglalkoztatásra, napi hat órában, határozott egy év időtartamra 2020.01.01-től - 2020.12.31-ig.

Szakdolgozó esetében, Papp Zsuzsanna körzeti ápoló, napi nyolc órában közalkalmazottként kerül foglalkoztatásra. Besorolási bére közalkalmazotti bértábla szerint.

1. Csongrád Városi Önkormányzat Képviselő-testülete a jelenlegi praxis joggal rendelkező Dr. Szilágyi István háziorvost - illetve meghatalmazottját - felkéri az I.sz. felnőtt háziorvosi praxis átadás-átvételének lebonyolítására. A Képviselő-testület mindkét fél figyelmét felhívja a betegadatok és az informatikai adatbázis átadása kapcsán az adatvédelmi szabályok fokozott betartására. Az átadás-átvétel Csongrád Városi önkormányzat részére csak írásban valósítható meg, leltár dokumentáció felvétele mellett.
2. A Képviselő-testület felkéri a polgármestert a melléklet szerinti feladat-ellátási szerződés aláírására.
3. A képviselő-testület felkéri a polgármestert a működési engedélyeztetési eljárás lefolytatására és a Nemzeti Egészségbiztosítási Alapkezelővel a finanszírozási szerződés megkötésére, 2020. január 01-vel.

***Felelős:*** Bedő Tamás polgármester

***Határidő***: azonnal

Erről jegyzőkönyvi kivonaton értesítést kap:

1. Képviselő-testület tagjai
2. Dr. Szilágyi István
3. Gazdálkodási Iroda
4. Egészségügyi referens és általa az érintettek

Csongrád, 2019. november 26.

Bedő Tamás

polgármester

REF/ 97-1 /2019. számú előterjesztés melléklete

***Feladat-ellátási szerződés***

***(TERVEZET)***

mely létrejött **Csongrád Város Önkormányzata** (képviseletében: Bedő Tamás polgármester, Csongrád, Kossuth tér 7.) és **Dr. Botka Dániel általános orvos** (továbbiakban: vállalkozó) között Csongrád város egészségügyi alapellátás feladatainak a I. sz. felnőtt háziorvosi körzetében történő orvosi feladat ellátására.

Jelen feladat-ellátási szerződésben foglalt kötelezettség teljesítésében Dr. Botka Dániel köteles személyesen eljárni, tartós helyettesítés jogcímen. Ezek teljesítéséért személyes felelősség terheli.

1. A felek rögzítik, hogy közöttük önálló orvosi tevékenységről szóló feladat-ellátási szerződéskötés jön létre.
2. A feladat-ellátási szerződésre az egészségügyről szóló 1997. évi CLIV. tv. az önálló orvosi tevékenységről szóló 2000. évi II. tv. és a társadalombiztosítás pénzügyi alapjairól szóló többször módosított 1992. évi LXXXIV. tv., a 43/1999. (III. 03.) Korm. rendelet és a módosított 4/2000. (II. 25.) EüM. r. az irányadó.
3. Csongrád Városi Önkormányzattal kötött feladat-ellátási szerződés alapján az I. számú felnőtt háziorvosi körzet a Csongrád, Gyöngyvirág u. 5. sz. alatti rendelőhelyiségben működik.
4. A vállalkozó szakmai felügyeletét a Csongrád Megyei Kormányhivatal Szentesi Járási Hivatal Járási Népegészségügyi Intézete, a Tisztifőorvos, és a Nemzeti Egészségbiztosítási Alapkezelő látja el. Az utóbbi a finanszírozásban való részvétele miatt érvényesítheti meghatározott jogát.

Amennyiben a felügyelő szervek a vállalkozó szakmai munkáját nem találják megfelelőnek, akkor az önkormányzat kezdeményezi a szerződés felbontását.

1. A rendelési idő, a Csongrád Megyei Kormányhivatal Szentesi Járási Hivatal Járási Népegészségügyi Intézete által kiadott működési engedélyben meghatározott melléklete szerint kerül kialakításra, napi hat órában.
2. Csongrád város közigazgatási területén a sürgősségi orvosi ügyelet működtetését, illetve munkájának megszervezését a Dr. Szarka Ödön Egyesített Egészségügyi és Szociális Intézmény biztosítja, amelyben a háziorvos megállapodás alapján közreműködhet.
3. A vállalkozó kötelezettséget vállal arra, hogy a I. sz. felnőtt háziorvosi körzet területén (a megállapodás 1. sz. melléklete, a I. sz. háziorvosi körzet területi leírása) – területi, ellátási kötelezettséggel – a háziorvosi feladatokat folyamatosan ellátja és a hozzá bejelentkezett biztosítottak részére az érvényes előírásoknak, a szakma szabályainak megfelelő háziorvosi szolgáltatást nyújt.

Az orvosi körzethatárok módosítása, új körzet kialakítása a Képviselő-testület hatásköre, melyet a vállalkozó tudomásul vesz.

1. A vállalkozó elsődleges, személyes és folyamatos ellátást nyújt az egészségi állapot megőrzése, a betegségek megelőzése és gyógyítása céljából.
2. A vállalkozó köteles ellátni a külön jogszabályban foglaltak szerint hozzá bejelentkezett és az általa elfogadott biztosítottakat.
3. A gyógyító-megelőző alapellátás keretében a vállalkozó feladatkörébe tartozik az egészséges lakosság egészségnevelése és szűrése, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve – szükség esetén – szakorvosi, vagy fekvőbeteg gyógyintézeti vizsgálatra, gyógykezelésére való utalása. E feladatait a rendelőben, indokolt esetben a beteg otthonában végzi.
4. A közegészségügyi-járványügyi feladatok ellátását a 4/2000. (II. 25.) EüM. rendelet-ben foglaltak szerint kell elvégezni.
5. A vállalkozónak a rendelési ideje alatt el kell látni a feladatkörébe utalt orvos-szakértői tevékenységet, melynek keretében – külön jogszabályban foglalt díj ellenében – látleletet ad ki.
6. A vállalkozó megszervezi a saját helyettesítését. A vállalkozó helyettesítését csak olyan orvos láthatja el, aki a háziorvosi feladatkörre előírt feltételekkel rendelkezik, vagy munkájának szakmai felügyelete biztosított.
7. A vállalkozó köteles vezetni a háziorvosi szolgálatok által vezetendő nyomtatványok jegyzékét, amelyek adatait számítógépen is nyilvántartja.
8. A vállalkozó ellátja a 13/1992. (VI. 26.) NM. rendelet alapján a közúti járművezetők egészségi alkalmasságának vizsgálatát.
9. A vállalkozó ellátja mindazokat a háziorvosi szolgáltatásokat, amelyeket törvény, rendelet, a szerződés hatálybalépését követően a háziorvosi szolgálat feladatkörébe utal.
10. A szerződő felek jelen feladat-ellátási szerződést 2020. január 1-jétől szóló határozott egy évre, 2020. december 31.-ig szóló időtartamra kötik.

Csongrád Városi Önkormányzat jelen feladat-ellátási szerződést indokolással akkor mondhatja fel, ha

1. a vállalkozó a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,
2. a vállalkozó önálló egészségügyi tevékenység végzésére való jogosultságát bármely okból elveszti.

A feladat-ellátási szerződést a felek 30 napos felmondási határidővel írásban mondhatják fel.

1. A szerződő felek kötelesek a jelen szerződésben foglaltaktól eltérő feltételéről egymást kölcsönösen tájékoztatni.
2. A feladatot ellátó vállalkozó tudomásul veszi, hogy az egészségbiztosító pénztárral kötött finanszírozási szerződéssel Csongrád Város Önkormányzata rendelkezik, a finanszírozási pénzösszeg Csongrád Város Önkormányzat számlájára érkezik és jelen szerződés hatálya alatt az önkormányzat a finanszírozási összeget (az üzemeltetési költségek levonása után) átadja a feladatellátó részére.
3. Jelen szerződés jogerőre emelkedett a Csongrád Megyei Kormányhivatal Szentesi Járási Hivatal Járási Népegészségügyi Intézete által kiadott működési engedély birtokában érvényes.
4. Jelen szerződés megszüntetése, módosítása, felülvizsgálata közös megegyezéssel bármikor lehetséges.

A felek rögzítik, hogy jelen szerződésben nem szabályozott kérdésekben a felek között érvényben lévő feladat-ellátási szerződés az irányadó.

1. A felek jogvitájukat tárgyalásos úton rendezik, ennek sikertelensége esetén, bírósági út igénybevétele alkalmára ki kötik a Csongrádi Járásbíróság kizárólagos illetékességét.

A felek jelen megállapodást, mint akaratukkal mindenben megegyezőt elolvasás és értelmezés után helybenhagyólag aláírták.

Csongrád, 2019. november ..

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Bedő Tamás

vállalkozó polgármester